Document ID: 32006D0662

32006D0662
L 272/22
JURNALUL OFÍCIAL AL UNIUNII EUROPENE
DECIZIA COMISIEI
din 29 septembrie 2006
privind o contribuție financiară a Comunității pentru un studiu de referință cu privire la prevalența salmonelei în rândul efectivelor de curci, care va fi realizat în statele membre
[notificată cu numărul C(2006) 4308]
(2006/662/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul sanitar- veterinar (1), în special articolul 20,
întrucât:
(1)
În conformitate cu Decizia 90/424/CEE, Comunitatea trebuie să întreprindă sau să ajute statele membre să întreprindă acțiunile tehnice și științifice necesare pentru dezvoltarea legislației sanitar-veterinare, precum și pentru dezvoltarea educației sau a formării sanitar-veterinare.
(2)
În conformitate cu articolul 4 din Regulamentul (CE) nr. 2160/2003 al Parlamentului European și al Consiliului din 17 noiembrie 2003 privind controlul salmonelei și al altor agenți zoonotici specifici, prezenți în rețeaua alimentară (2), se impune stabilirea unui obiectiv comunitar pentru reducerea prevalenței salmonelei la efectivele de curci până la sfârșitul anului 2007.
(3)
Pentru stabilirea obiectivului comunitar menționat, trebuie să fie disponibile date comparabile cu privire la prevalența salmonelei la efectivele de curci din statele membre. Întrucât aceste informații nu sunt disponibile, trebuie realizat un studiu special pentru monitorizarea prevalenței salmonelei la curci pe o perioadă corespunzătoare, astfel încât să se țină seama de eventualele variații sezoniere.
(4)
Acest studiu trebuie să furnizeze informațiile tehnice necesare dezvoltării legislației sanitar-veterinare comunitare. Având în vedere importanța colectării de date comparabile asupra prevalenței salmonelei la curci în statele membre, este necesară acordarea, pentru acestea din urmă, a unei contribuții financiare din partea Comunității pentru punerea în aplicare a cerințelor specifice ale studiului. Ar trebui să se ramburseze 100 % costurile suportate pentru testele de laborator, prin aplicarea unui plafon. Toate celelalte costuri aferente eșantionării, deplasărilor, administrării etc. nu pot beneficia de nici o contribuție financiară comunitară.
(5)
Trebuie acordată o contribuție financiară din partea Comunității, cu condiția ca studiul să se realizeze în conformitate cu dispozițiile aplicabile ale dreptului comunitar și cu respectarea altor condiții determinate.
(6)
Se acordă o contribuție financiară din partea Comunității în măsura în care acțiunile prevăzute sunt îndeplinite efectiv și în măsura în care autoritățile furnizează toate informațiile necesare la termenele stabilite.
(7)
Este necesar să se precizeze cursul de schimb care urmează a fi aplicat cererilor de plată depuse în monedele naționale definite la articolul 1 litera (d) din Regulamentul (CE) nr. 2799/98 al Consiliului din 15 decembrie 1998 de stabilire a sistemului agromonetar pentru moneda euro (3).
(8)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Obiectivul studiului și dispoziții generale
(1) Se realizează un studiu pentru evaluarea prevalenței Salmonella spp. în Comunitate, în rândul efectivelor de:
-
curci de carne care au făcut obiectul unei prelevări de probe cu trei săptămâni înainte ca acestea să părăsească exploatația în vederea sacrificării;
-
curci de reproducere, cu maximum 9 săptămâni înainte de sacrificare.
(2) Rezultatele studiului se utilizează pentru stabilirea de obiective comunitare, în conformitate cu cele prevăzute la articolul 4 din Regulamentul (CE) nr. 2160/2003.
(3) Studiul se desfășoară pe o perioadă de un an, de la 1 octombrie 2006.
(4) În sensul prezentei decizii, prin „autoritate competentă” se înțelege autoritatea sau autoritățile unui stat membru, în sensul articolului 3 din Regulamentul (CE) nr. 2160/2003.
Articolul 2
Bază de eșantionare
(1) Eșantionarea necesară pentru realizarea studiului asupra efectivelor de curci se organizează de statele membre și se efectuează de la 1 octombrie 2006 în exploatațiile cu cel puțin 500 de curci de carne sau 250 de curci de reproducere. În fiecare exploatație de curci de carne selecționate este supus eșantionării câte un efectiv de vârstă corespunzătoare.
Cu toate acestea, în țările în care numărul calculat de efective de eșantionare este mai mare decât numărul de exploatații disponibile având cel puțin numărul de curci menționat, se pot eșantiona până la patru efective în aceeași exploatație pentru a se atinge numărul calculat de efective. În măsura în care acest lucru este posibil, efectivele suplimentare din aceeași exploatație provin din localuri diferite de creștere a curcilor, iar eșantioanele sunt prelevate în anotimpuri diferite.
În cazul în care numărul de efective pentru eșantionare încă nu este suficient, mai mult de patru efective vor putea fi eșantionate în cadrul aceleiași exploatații, eșantionarea vizând exploatațiile mari.
(2) Eșantionarea este realizată de autoritatea competentă sau sub controlul acesteia.
Articolul 3
Depistarea Salmonella spp. și serotipizarea izolaților corespunzători
(1) Depistarea Salmonella spp. și serotipizarea izolaților corespunzători se efectuează în laboratoarele naționale de referință în domeniul salmonelei.
Cu toate acestea, atunci când laboratorul național de referință nu are capacitatea de a efectua toate analizele sau nu este laboratorul care efectuează depistarea în mod obișnuit, autoritățile competente pot desemna un număr limitat de alte laboratoare care participă la controalele oficiale ale salmonelei pentru efectuarea analizelor.
Aceste laboratoare au o experiență dovedită în ceea ce privește utilizarea metodei de depistare solicitate, aplică un sistem de asigurare a calității care respectă standardul ISO 17025 și sunt supuse monitorizării laboratorului național de referință.
(2) Depistarea Salmonella spp. se realizează în conformitate cu metoda recomandată de laboratorul comunitar de referință pentru salmonela.
(3) Serotipizarea izolaților corespunzători se efectuează după schema Kaufmann-White.
Articolul 4
Colectarea datelor, evaluarea și raportarea
(1) Autoritatea națională responsabilă cu elaborarea raportului național anual, în conformitate cu articolul 9 alineatul (1) din Directiva 2003/99/CE (4), colectează și evaluează rezultatele obținute, în conformitate cu articolul 3 al prezentei decizii, pe baza sistemului de eșantionare menționat la articolul 2 și comunică toate datele necesare și evaluarea sa Comisiei.
(2) Comisia transmite aceste date Autorității Europene pentru Siguranța Alimentară, care le examinează.
(3) Datele agregate și rezultatele naționale sunt puse la dispoziția publicului într-o formă care garantează confidențialitatea.
Articolul 5
Specificații tehnice
Sarcinile și activitățile menționate la articolele 2, 3 și 4 din prezenta decizie sunt îndeplinite în conformitate cu specificațiile tehnice prezentate la reuniunea Comitetului permanent pentru lanțul alimentar și sănătatea animală la data de…, publicate pe website-ul Comisiei (http://europa.eu.int/comm/food/food/biosafety/salmonella/impl_reg_en.htm).
Articolul 6
Sfera de aplicare a contribuției financiare a Comunității
(1) Comunitatea oferă o contribuție financiară pentru costurile suportate de statele membre pentru testele de laborator, și anume pentru depistarea bacteriologică a Salmonella spp. și pentru serotipizarea izolaților corespunzători.
(2) Valoarea maximă a contribuției financiare a Comunității este de 20 de euro pe test pentru depistarea bacteriologică a Salmonella spp. și de 30 de euro pentru serotipizarea izolaților corespunzători.
(3) Contribuția financiară a Comunității nu depășește sumele stabilite în anexa I pentru durata studiului.
Articolul 7
Condiția de acordare a unei contribuții financiare a Comunității
(1) Contribuția financiară prevăzută la articolul 6 se acordă statelor membre, sub rezerva punerii în aplicare a studiului în conformitate cu dispozițiile aplicabile ale dreptului comunitar, inclusiv cele privind concurența și achizițiile publice, precum și sub rezerva respectării următoarelor condiții:
(a)
actele cu putere de lege și actele administrative necesare pentru punerea în aplicare a studiului intră în vigoare la 1 octombrie 2006;
(b)
un raport intermediar care vizează primele trei luni ale studiului este comunicat până la 28 februarie 2007; raportul intermediar menționat conține toate informațiile prevăzute la capitolul 6 intitulat „Rapoarte” din cadrul specificațiilor tehnice menționate la articolul 5;
(c)
până la 31 octombrie 2007, se va transmite un raport final cu privire la execuția tehnică a studiului, însoțit de documentele justificative pentru costurile generate și de rezultatele obținute în cursul perioadei 1 octombrie 2006-30 septembrie 2007; documentele justificative cu privire la costurile generate vor conține cel puțin informațiile prevăzute în anexa II;
(d)
studiul este efectiv pus în aplicare.
(2) La cererea statului membru în cauză, acestuia i se poate face plata unui avans de 50 % din valoarea totală menționată la anexa I.
(3) Nerespectarea termenului menționat la alineatul (1) litera (c) duce la o reducere progresivă a contribuției financiare datorate, de 25 % din suma totală până la 15 noiembrie 2007, de 50 % până la 1 decembrie 2007 și de 100 % până la 15 decembrie 2007.
Articolul 8
Cursul de schimb aplicabil cererilor depuse în monedă națională
Cursul de schimb aplicabil cererilor depuse în monedă națională în cursul lunii „n” este cel în vigoare în a zecea zi a lunii „n + 1” sau în prima zi care precedă această dată și pentru care este fixat un curs.
Articolul 9
Aplicare
Prezenta decizie se aplică de la 1 octombrie 2006.
Articolul 10
Destinatari
Prezenta decizie se adresează statelor membre.
Adoptată la Bruxelles, 29 septembrie 2006.

Labels: 12
0
15
6